**Dohoda medzi Slovenskou republikou a Nórskym kráľovstvom o ukončení platnosti Dohody medzi Českou a Slovenskou Federatívnou Republikou a Kráľovstvom Nórska o vzájomnej podpore a ochrane investícií vo vzájomných vzťahoch medzi Slovenskou republikou a Nórskym kráľovstvom**

Nórske kráľovstvo sa definitívne rozhodlo ukončiť všetky svoje medzinárodné bilaterálne dohody o vzájomnej podpore a ochrane investícií s ostatnými členskými štátmi Európskeho hospodárskeho priestoru s preferenciou uzavretia bilaterálnych dohôd o ukončení.

Týmto Nórske kráľovstvo reaguje na nedávny vývoj v EÚ ohľadom investičných dohôd, najmä rozhodnutie Súdneho dvora Európskej únie vo veci Slovenská republika proti Achmea B.V. (vec C-284/16) a následné prijatie plurilaterálnej Dohody o ukončení bilaterálnych investičných zmlúv medzi členskými štátmi Európskej únie zo dňa 5. mája 2020. Dôvodom, prečo Nórske kráľovstvo vzťahuje vývoj v EÚ aj na seba, je členstvo Nórskeho kráľovstva v Európskom združení voľného obchodu (EFTA) a skutočnosť, že je súčasťou Európskeho hospodárskeho priestoru (EEA), ktoré majú výrazné prepojenie so samotnou EÚ.

Vo vzájomných vzťahoch medzi Slovenskou republikou a Nórskym kráľovstvom má dôjsť k ukončeniu Dohody medzi Českou a Slovenskou Federatívnou Republikou a Kráľovstvom Nórska o vzájomnej podpore a ochrane investícií (ďalej len „investičná dohoda“). Nórske kráľovstvo dňa 16. septembra 2021 navrhlo ukončiť platnosť investičnej dohody vo vzájomnom vzťahu uzavretím dohody o ukončení platnosti (ďalej len „dohoda“). V prípade, že sa tak v stanovenej lehote nestane, nórska strana investičnú dohodu jednostranne vypovedala k 16. marcu 2025. V tejto súvislosti nórska strana predložila prostredníctvom verbálnej nóty aj znenie návrhu dohody.

Podľa článku XII. investičnej dohody sa jej platnosť automaticky predlžuje na obdobie 10 rokov s výnimkou prípadu písomného vypovedania jednou zo zmluvných strán najmenej jeden rok pred uplynutím platnosti každého stanoveného obdobia platnosti. Jednostranná výpoveď dohody by mala za následok spustenie tzv. „sunset clause“ zmluvnej doložky, ktorá rozširuje investičnú ochranu na ďalších 10 rokov.

Na technickej úrovni medzi zmluvnými stranami došlo k príprave a konsenzu na finálnom znení kompromisného návrhu dohody. Kompromisný návrh vychádza z predchádzajúcej praxe Slovenskej republiky pri ukončovaní bilaterálnych dohôd o vzájomnej podpore a ochrane investícií s inými členskými štátmi[[1]](#footnote-1). Návrh textu dohody je formulovaný tak, aby boli vylúčené akékoľvek pochybnosti o zámere zmluvných strán ukončiť nielen investičnú dohodu, ale aj zamedziť platnosti zmluvnej doložky „sunset clause“.[[2]](#footnote-2)

Dohoda má charakter prezidentskej zmluvy, ktorý je odvodený od charakteru investičnej dohody, ktorej platnosť sa má ukončiť. Dohoda upravuje (i) ukončenie investičnej dohody (ii) úpravu nárokov uplatnených na základe investičnej dohody v ukončených a nových arbitrážach (iii) práva a povinnosti investorov a zmluvných strán v prebiehajúcich arbitrážach.

Príloha k predkladanému materiálu obsahuje medzi zmluvnými stranami dohodnuté a potvrdené kompromisné znenie textu dohody. Zmluvné strany si po ukončení vnútroštátneho schvaľovacieho procesu vymenia návrhy týchto verbálnych nót.

1. Takýmto spôsobom boli ukončené bilaterálne dohody o ochrane a podpore investícií s Rakúskom, Švédskom, Fínskom a Spojeným kráľovstvom Veľkej Británie a Severného Írska. [↑](#footnote-ref-1)
2. Tieto doložky v medzinárodnom investičnom práve zaručujú, že všetky investície uskutočnené pred ukončením medzinárodnej dohody o ochrane a podpore investícií budú chránené naďalej počas určitého časového obdobia, zvyčajne v rozsahu od 5, 10, 15 do 20 rokov. V prípade investičnej dohody s Nórskym kráľovstvom ide o časové obdobie 10 rokov. [↑](#footnote-ref-2)